
«Vortex». Concepte, direcció i coreografia: Júlia Robert, Rudi Cole. Interpretació: Ainhoa Yuantao, Alex Thirkle, Mauricio Zúñiga, Siyu Lu, Pol Guimerà, Tzu-Yi Tseng, Júlia Robert, Rudi Cole. Composició musical: Iain Armstrong, Júlia Robert, Rudi Cole · Disseny d’il·luminació: Aiden Bromley (Woodroffe Bassett Design), Júlia Robert, Rudi Cole. Música: Kamil Boguslawsky, Alex Forster, Iain Armstrong, Rudi Cole, Júlia Robert. Vestuari: Júlia Robert, Rudi Cole. Disseny de l’escenografia: Júlia Robert, Rudi Cole. Una coproducció de Humanhood i el Grec 2025 Festival de Barcelona.. Encarregat pel Mercat de les Flors i Midlands Arts Centre. Amb el suport de Institut of the Arts of Barcelona, FABRIC Birmingham, i RocaUmbert. Amb el finançament de l’Arts Council d’Anglaterra i de l'Institut Català d’Empreses Culturals. Festival Grec 2025. Sala Maria Aurèlia Capmany, Mercat de les Flors, Barcelona. Del 2 al 3 de juliol 2025.

_______________________________________________________________
Una mística abducció

Les intencions no poden ser més clares: “HUMANHOOD existeix per expandir la consciència humana i elevar el potencial humà a través d’espectacles de dansa mística, així com d’esdeveniments transformadors a tot el món”. Literalment. Aquestes són les primeres paraules que et trobes tot just entrar al seu web. I tot seguit, la formació explica de quina manera el que havia estat inicialment una companyia de dansa contemporània va expandir-se ràpidament més enllà dels escenaris per tal d’esdevenir “un moviment global per a l’autorealització, canviant la vida de persones arreu del món.”

Amb un ideari com aquest, no és estrany que la companyia creada per la catalana Júlia Robert i el britànic Rudi Cole, sense perdre ni un segon de temps, ens submergeixi des del mateix moment en el qual s’apaguen els llums de sala en la mena d’atmosfèrica voràgine espiritual que sembla reclamar un títol que, alhora, reivindica la capacitat que pot tenir el vòrtex com a potenciador de les nostra espiritualitat i de la nostra plenitud psicològica.

Som davant un espai ben fosc que, d’altra banda, apareix i desapareix de la nostra vista mitjançant un seguit de breus seqüències visuals fragmentades. La foscor i la fragmentació, en qualsevol cas, no semblen transmetre inquietud, si no més aviat un estat de moguda concentració aliè a les distraccions externes: la notable il·luminació dissenyada per Aiden Bromley, un dels punts més forts de la proposta, ho remarca amb precisió, mentre la música composada pel tàndem creatiu de la companyia i per Iain Armstrong, un altre dels encerts del muntatge, no deixa mai d’estar present.


Lluint un vestuari amb clares però alhora lleugerament abstractes connotacions orientalistes, els integrants de la companyia no sembla que hagin començat a ballar quan s’inicia l’espectacle, perquè la sensació que transmeten és la de portar en moviment un temps indefinit aparentment sense principi ni final. És el punt cap el qual porta el misticisme. És aquesta pèrdua de connexió amb la realitat construïda a cops d’irreals aparences a la qual aspira. En aquest sentit, i encara que la dansa d’aquests personatges sigui ben diferent, no ens trobem massa lluny de la mena d’èxtasi místic que poden transmetre els autèntics dervix, si ens oblidem de la seva versió més turística.

Alhora, som davant d’un grup humà que es mou a l’uníson, però els integrants del qual exhibeixen també sempre la seva individualitat. Les accions poden ser conjuntes. Però les mirades no es creuen mai, perquè els ulls de l’esperit necessiten centrar-se en aquest món interior fins i tot quan el cos comparteix espai amb cossos aliens.

Buscant una explicació planera a l’abast de tothom, el programa del Grec ens recorda que la versió més simple del vòrtex la trobem en aquella mena de remolí que es forma a la pica del bany quan obrim l’aixeta. Però el vòrtex cap el qual enfila l’espectacle té una dimensió molt més complexa. Donat que per a la companyia la recerca d’espiritualitat no està renyida amb els coneixements científics, la formació tira mà del físic Nassim Haramein, que des de la seva posició com a popular figura mediàtica en aquest cam, defensa la teoria d’un univers del tot interconnectat i considera que, a la vida, tot ve a ser un vòrtex.

Però ara que tenim les bases que, sense intentar explicar-lo, li dóna sentit al ben articulat i imparable moviment d’aquests cossos, arriba la un xic decebedora evidència. Particularment no em costa gens quedar-me hipnòticament ambadalit davant propostes escèniques que es sustenten en la repetició, però que et fan sentir alhora de quina manera el retorn de cada moviment aporta una cadència nova en la qual et quedes enxampat, de la mateixa manera com t’hi pots quedar quan has anat a una “rave” que sembla destinada a l’etern retorn sense que això provoqui cap signe de cansament.

Per contra, i més enllà de la bona tècnica adobada amb mística que exhibeixen els intèrprets, “Vortex” es mostra incapaç d’assolir un clímax similar. L’escenari sembla un lloc distant, sense que això tingui res a veure amb la distància física real que et separa d’ell. La fredor s’imposa a la connexió. Als moviments repetitius i les seves variants sembla mancar-los per moments una espurna més d’imaginació. I el ritual, sense negar la qualitat, pot fer-se lleugerament carregós


Això sí: quan els llums escombren l’escenari o les mateixes grades en les quals seu el públic, continuen produint efectes admirables. I quan ens acaben revelant que per damunt dels intèrprets sobrevola una estructura massa semblant a un platet volador com per no percebre la coincidència, tot agafa imprevistos aires nous: puc assegurar (és una informació contrastada) que a partir d’aquest moment, vam ser moltes les persones que ja no vam poder deixar de veure a l’escenari una imatge ben semblant a aquella que Spielberg ens va oferir a Encontres a la tercera fase. Una abducció coreogràfica, hauria estat el millor punt i final imaginable per a aquesta proposta tan impecable, com mancada d’aquella mena d’intensitat emocional capaç de sacsejar-te.

Lluint un vestuari amb clares però alhora lleugerament abstractes connotacions orientalistes, els integrants de la companyia no sembla que hagin començat a ballar quan s’inicia l’espectacle, perquè la sensació que transmeten és la de portar en moviment un temps indefinit aparentment sense principi ni final.
Ramon Oliver, Recomana, 3 juliol 2025

Un cicló que col·lapsa


Vòrtex és l’ull del cicló, el remolí que es forma en una massa de fluid animada d’un ràpid moviment de rotació que tendeix a formar un buit en el seu centre. Els tambors de Humanhood conviden ara a aquesta imatge.


Si a Torus van aconseguir construir un ambient de ritual fins d’una cova, que acabava envaint la platea amb un núvol boirós que creuava els espectadors, ara tornen a comptar amb un imponent joc de llums que evoluciona des d’un focus zenital a una constel·lació de focus en rotllana que pinten l’escena amb la velocitat rítmica de la música. La llum que cau vertical quasi sempre (o de darrere cap a davant, amb contrallum), enfosqueix els rostres i elimina la gestualitat que humanitzaria aquest vendaval de moviment. Sobretot en el quadre en què uns barrets com a barrets de palla rodona oriental reboten la llum per una superfície platejada. Si a Infinit, hi havia un viatge interior amb llums laterals, ara, la inclemència de la Natura és vertical, aclaparadora.


El codi coreogràfic parteix de l’energia, d’uns moviments esgotadors que fan grans desplaçaments i que, tot i que es mantenen verticals es desplacen en torsions constants, desatenent la rectitud i les línies a l’infinit del clàssic. La força atrapa, sobretot gràcies a la intensitat musical i al desplegament de llums. De llum blanca passa a ocres i fum que retrata el feix de llum per mostrar major calidesa en l’acció. Però en realitat el patró musical i el coreogràfic no té marcades aturades que denoti canvis significatius. Es produeixen, sense quasi contacte dels intèrprets (sis ballarins actuant constantment i l’aparició final dels dos coreògrafs, Rudi Cole i Júlia Robert), i això li treu relat: costa imaginar-se les raons de l’obra, les emocions que vol expressar. El moviment coreogràfic dels sis intèrprets no es remet a la ciència física com practiquen Guy Nader i Maria Campos (Natural order of things, Made of space). La dansa de Humanhood és volgudament més bruta i menys acrobàtica, però amb un dinamisme i esforç físic i ambició similar.


Cole i Robert van fer un díptic de dansa de carrer que va construir per contrast, del blanc al negre, (Sphera i Orbis). En aquella simplicitat quedava molt més clarament els comportaments del duet en un espai escènic rodó, en què fins i tot, variava la seva actitud cap al públic. El final, sí, sap reduir l’acció per tornar al feix de llum original. Les ombres de les camises blanques dels darrers ballarins fa l’efecte de pols en suspensió girant concèntricament entorn del feix de llum d’aquest vòrtex implacable.


Les ombres de les camises blanques dels darrers ballarins fa l’efecte de pols en suspensió girant concèntricament entorn del feix de llum d’aquest vòrtex implacable.
Jordi Bordes, Recomana, 4 juliol 2025

Humanhood passa pel Mercat de les Flors amb “Vortex”

Potser un dels espectacles més esperats d’aquest Grec era Vortex dels Humanhood, el duet artístic format per la catalana Júlia Robert i l’anglès Rudi Cole, però pels aplaudiments del públic —que van costar d’arrencar— va semblar que no va complir les expectatives. La veritat és que la companyia ha trobat en la dansa la seva manera de vehicular el misticisme amb el coneixement científic a través del cos i el moviment, entenent la dansa com una porta d’entrada a l’autorealització i el desvetllament de la consciència. 
Tanmateix, aquest discurs es pot esgotar fàcilment en escena, sobretot quan es perceben les jerarquies i les relacions de poder dins de l’equip. Si bé la qualitat de moviment de les seves peces i la precisió tècnica dels intèrprets es podrien posar per davant de qüestions potser circumstancials o contingents, el cas és que cada cop més un espectacle, o un treball artístic en general, no només són el que es veu en escena o a les xarxes socials, sinó també tot el que hi ha darrere. En aquest cas, els discursos místics i moralitzants (New Age o d’autoajuda) haurien de posar en alerta el sentit crític de qualsevol, especialment quan estem parlant de projectes amb pressupostos elevats.


Val a dir, però, que malgrat aquesta incomoditat, Vortex és un espectacle complet, en què concepte, moviment i posada en escena van de bracet i s’aconsegueix recrear l’experiència del punt més turbulent i dinàmic d’un flux rotatori —el vòrtex—, el centre de fenòmens naturals com els tornados. D’una banda, ho podem veure en la qualitat de moviment fluida i contínua dels intèrprets, que amb camises i pantalons ben amples aconsegueixen transmetre una sensació adés de lleugeresa, adés de turbulència. La música a tot volum —justament per sentir més que pensar— i un disseny de llums mil·limètric, amb uns focus també en moviment que seguien el grup amunt i avall, generaven l’atmosfera de misteri i el caràcter tribal que tant caracteritza el treball de la companyia.


L’espectacle es podrà tornar a veure en temporada al Mercat de les Flors el pròxim desembre.

Júlia Vernet, Núvol, 10 juliol 2025

